b'\n_START_ARTICLE_\nAmbro\xc5\xbe \xc4\x8copi\n_START_SECTION_\n\xc5\xbdivljenjepis\n_START_PARAGRAPH_\nNa Akademiji za glasbo v Ljubljani je \xc5\xa1tudiral kompozicijo v razredu Daneta \xc5\xa0kerla in klavir v razredu prof. Andreja Jarca. Na isti ustanovi je opravil specialisti\xc4\x8dni \xc5\xa1tudij kompozicije v razredu profesorja Uro\xc5\xa1a Rojka._NEWLINE_Deluje predvsem kot skladatelj zborovskih del, pedagog, organizator in neumorni primorski zborovski dirigent v Poso\xc4\x8dju. Od leta 1999 pou\xc4\x8duje solfeggio, harmonijo, kontrapunkt, osnove kompozicije in komorno igro na umetni\xc5\xa1ki gimnaziji v Kopru. Vodil je mladinski me\xc5\xa1ani pevski zbor Gimnazije Koper (1999-2002, 2007-2013), vodil pa je tudi orkester Vladimir Lovec (2005-2007)._NEWLINE_\xc5\xbde v \xc4\x8dasu \xc5\xa1tudija je leta 1992 ustanovil Komorni zbor Iskra Bovec in ga uspe\xc5\xa1no vodil deset let. Leta 1998 je prevzel mesto novoustanovljenega Komornega zbora Nova Gorica (do 2004) in Me\xc5\xa1anega pevskega zbora Obala (do 2007) Koper, od leta 2004 do 2014 pa je bil dirigent Akademskega pevskega zbora Univerze na Primorskem.\n_START_SECTION_\nNagrade\n_START_PARAGRAPH_\nZ zbori je prejel sedem zlatih plaket na dr\xc5\xbeavnem tekmovanju ter deset prvih mest in ve\xc4\x8d zlatih priznanj v tujini (Grand Prix mesta Varna \xe2\x80\x93 Bolgarija (2008), Tonen 2000 \xe2\x80\x93 Nizozemska (2006), Pr\xc3\xa8veza \xe2\x80\x93 Gr\xc4\x8dija (2003 in 2006) Franz Schubert Dunaj \xe2\x80\x93 Avstrija (2001), Cantonigros \xe2\x80\x93 \xc5\xa0panija (2000), Fort Lauderdale \xe2\x80\x93 ZDA (1999) \xe2\x80\xa6)._NEWLINE_Za svoje interpretacije je prejel \xc5\xa1tevilne posebne nagrade, ve\xc4\x8dkrat pa je bil nagrajen za izjemne dose\xc5\xbeke z zborom in kot najbolj\xc5\xa1i dirigent tekmovanja. Izpeljal je uspe\xc5\xa1ne turneje po Islandiji, Italiji, Avstriji, Mad\xc5\xbearski, Angliji, Srbiji, Hrva\xc5\xa1ki, Bosni in Hercegovini,\xe2\x80\xa6_NEWLINE_Kot strokovni ocenjevalec in \xc4\x8dlan \xc5\xbeirije je vabljen na razli\xc4\x8dne zborovske manifestacije in zborovska tekmovanja ter kot predavatelj sodeluje na zborovskih seminarjih doma in v tujini._NEWLINE_Leta 2016 je prejel nagrado Pre\xc5\xa1ernovega sklada.'